༈ །།རྣམ་པ་ཐམས་ཅད་མཁྱེན་པའི་གསང་གསུམ་དང་། །ཡོན་ཏན་ཕྲིན་ལས་གཅིག་བསྡུས་སྙིགས་མ་འདིར། །དཔྱོད་ལྡན་ཀུན་དགའི་དཔལ་བསྐྱེད་མཁས་དང་བཙུན། །བཟང་པོའི་གར་གྱི་འགྲོ་འདུལ་མཆོག་གིས་སྐྱོངས། །ཡིད་སྲུབས་ཐུལ་མཆོག་གང་གི་ལྷུན་གྲུབ་དང་། །རྒྱུན་མི་ཆད་པའི་ཕྲིན་ལས་བཤད་སྒྲུབ་ཀྱི། །ཆོས་འཁོར་མི་ནུབ་བསྐལ་པར་སྐྱོང་བའི་གཞི། །ཨེ་ཝཾ་ཡི་གེའི་མཚན་པའི་ཆོས་གྲྭ་ཆེར། །ཡུལ་སྡེ་རིས་སུ་བཅས་པའི་ཁང་ཚན་གྲངས། །གདེངས་ཅན་ཟླ་བར་གནས་པའི་ཡ་གྱལ་གྱི། །མཆོད་ཡུལ་བླ་མ་ཡི་དམ་རྒྱལ་བ་སྲས། །བསྟན་སྲུང་སྤྲིན་བཞིན་འདུ་བའི་ཀུན་དགའ་རྭར། །བསྟན་པའི་སྙིང་པོ་སྡོམ་གསུམ་བསླབ་པ་ལ། །གུས་པ་ལྷུར་ལེན་ངུར་སྨྲིག་འཆང་གི་ཚོགས། །འདུས་པར་མང་ཇའི་བསྙེན་བཀུར་དཀོན་མཆོག་ལ། །གོས་བཟང་འཕེན་གྱི་མཆོད་འབུལ་འདི་བགྱིས་པས། །རྣམ་དཀར་དགེ་བས་སྦྱིན་བདག་ལྟོས་འཁོར་བཅས། །བསོད་ནམས་ཡེ་ཤེས་ཚོགས་གཉིས་རབ་རྫོགས་ནས། །སྐུ་གསུམ་གསང་བ་མི་ཟད་རྒྱན་གྱི་མཛོད། །ཡོན་ཏན་བསམ་མི་ཁྱབ་བདག་མངོན་གྱུར་ཤོག །དེ་ཐོབ་བར་གྱི་སྐྱེ་བའི་བ་ཀུ་ལ། །གཙུག་ལག་སྨྲ་བའི་ཡིད་འཕྲོག་ཁ་ཆང་གི །བཅུ་ཕྲག་རིག་པའི་འདབ་སྟོང་གྲོལ་བ་ལས། །ལེགས་བཤད་བུང་བའི་སྒྲ་དབྱངས་འབྱིན་པར་ཤོག །ཐམས་ཅད་མཁྱེན་པ་སྒྲུབ་ལ་དགྲ་འདྲེ་ཡིས། །ཉེར་འཚེ་ནད་གདོན་བར་ཆད་ཀུན་ཞི་ནས། །བདེ་དགའ་འབྱོར་བའི་མཐོ་རིས་ཡོན་ཏན་བདུན། །དགྱེས་དགུར་རྩེན་པའི་དབང་ཕྱུག་ཉིད་གྱུར་ཅིག །ཅེས་ཨེ་ཝཾ་ཁང་ཚན་པའི་གཙུག་ལག་ཁང་དུ་གྲྭ་ཚོགས་བསྙེན་བཀུར་དང་དཀོན་མཆོག་མཆོད་པའི་གོས་འཕན་ཕུལ་བའི་བསྔོ་བྱང་ཉུང་ངུ་འདིའང་བནྡེ་ཚུལ་ཁྲིམས་རིན་ཆེན་གྱིས་བྲིས་པ་དགེ་ལེགས་འཕེལ།།